Kalapidu ja uisukarneval  Laupäeval, 19. veebruaril pakub Jääfestival põnevust mehisemale poolele. Pärnu jõge kattev jää lahutab kalu ja kalandushuvilisi, kes läbi jääaugu ühelt poolt kohtumist vältida ja teisalt iga hinna eest teist konksu otsa tahavad saada. Jõel toimub kalapidu - kalurite ja kalasõprade pidu. Päev algab juba kell 10 Pärnumaa lahtiste meistrivõistlustega jääaluses kalapüügis. Sel ajal kui harrastuskalurid proovivad välja tõmmata suuri  kalapurakaid, näitab Lääne-Eesti Päästekeskus inimese päästmist jääaugust. Jäises vees saab näha ka talisuplejaid ning tõelisest kalurielust ja püügitraditsioonidest ja -oskustest aitab aimu saada Liivi Lahe Kalanduskogu jääaluse kalapüügi demonstratsioon. Näha saab selleks vajalikke kalastusvahendeid ja kuulda kalamehejutte. Kõhtu aitavad täita oskajate keedetud kalasupp ja teised kalahõrgutised. Kell 14 kaalutakse võistlusel püütud kalad ja antakse kätte autasud.